REGULAMENTUL (CE) NR. 309/2008 AL COMISIEI
din 2 aprilie 2008
de înregistrare a unei denumiri în registrul denumirilor de origine protejate și al indicațiilor geografice protejate [Isle of Man Manx Loaghtan Lamb (DOP)]
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 510/2006 al Consiliului din 20 martie 2006 privind protecția indicațiilor geografice și a denumirilor de origine ale produselor agricole și alimentare (1), în special articolul 7 alineatul (5) al doilea paragraf,
întrucât:
(1)
În conformitate cu articolul 6 alineatul (2) din Regulamentul (CE) nr. 510/2006 și în temeiul articolului 17 alineatul (2) din regulamentul menționat, cererea Regatului Unit de înregistrare a denumirii „Isle of Man Manx Loaghtan Lamb” a fost publicată în Jurnalul Oficial al Uniunii Europene (2).
(2)
Italia a declarat că se opune acestei înregistrări în conformitate cu articolul 7 alineatul (1) din Regulamentul (CE) nr. 510/2006, invocând în special motivul prevăzut la articolul 7 alineatul (3) litera (a) din respectivul regulament, și anume nerespectarea condițiilor menționate la articolul 2 din Regulamentul (CE) nr. 510/2006.
(3)
Prin scrisoarea din 1 iunie 2007, Comisia a invitat părțile interesate să procedeze la consultările care se impun.
(4)
Regatul Unit și Italia au ajuns la un acord, care a fost notificat Comisiei prin scrisoarea din 4 decembrie 2007.
(5)
În temeiul respectivului acord, Italia a considerat că informațiile furnizate de Regatul Unit erau satisfăcătoare și, în consecință, și-a retras obiecțiile.
(6)
Acordul la care au ajuns părțile interesate nu necesită o modificare a elementelor publicate în temeiul articolului 6 alineatul (2) din Regulamentul (CE) nr. 510/2006. Prin urmare, denumirea „Isle of Man Manx Loaghtan Lamb” trebuie să fie înregistrată în conformitate cu articolul 7 alineatul (4) din respectivul regulament,
ADOPTĂ PREZENTUL REGULAMENT:
Articolul 1
Se înregistrează denumirea din anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 aprilie 2008.